सीएनटी-एसपीटी पर दिल्ली में विपक्ष का प्रदर्शन आज
सीएनटीएसपीटी संशोधन विधेयक 2016 को वापस लेने की मांग को लेकर दिल्ली में सोमवार को रैली और सभा का आयोजन किया गया है। झारखंड आदिवासी संघर्ष मोर्चा एवं दिल्ली के कुछ आदिवासी संगठनों के संयुक्त तत्वावधान में इस कार्यक्रम का आयोजन किया जा रहा है। इसमें झारखंड के प्रतिपक्ष के नेता हेमंत सोरेन, कांग्रेस के पूर्व प्रदेश अध्यक्ष सह राज्यसभा सांसद प्रदीप कुमार बलमुचू , पूर्व केंद्रीय मंत्री सुबोधकांत सहाय, पूर्व मंत्री नियेल तिर्की के अलावा माकपा के राष्ट्रीय नेता सीताराम येचुरी ने भी शामिल होने की सहमति दी है।
आदिवासी संघर्ष मोर्चा के देवकुमार धान ने बताया कि दोपहर 12 बजे दिल्ली के मंडी हाउस से रैली निकाली जाएगी। यह रैली दोपहर 12.30 से एक बजे के बीच जंतर -मंतर पर पहुंचेगी। वहीं पर बड़ी सभा का आयोजन किया गया है। सभा के बाद राष्ट्रपति, प्रधानमंत्री, जनजातीय मामलों के केंद्रीय मंत्री, राष्ट्रीय मानवाधिकार आयोग के अध्यक्ष एवं जनजातीय आयोग के अध्यक्ष के नाम से ज्ञापन सौंपा जाएगा। कार्यक्रम में दिल्ली के तीन से चार आदिवासी संगठन भी शामिल होंगे। विभिन्न आदिवासी संगठनों द्वारा दिल्ली में सीएनटी -एसपीटी संशोधन के खिलाफ प्रस्तावित रैली और सभा में शामिल होने के लिए राज्य के विपक्षी नेता दिल्ली पहुंच गए हैं।
hin_Deva hin_Deva hin_Deva